ОБРАЗЛОЖЕЊЕ

I. УСТАВНИ ОСНОВ ЗА ПОТВРЂИВАЊЕ МЕЂУНАРОДНОГ УГОВОРА

Уставни основ за потврђивање међународног уговора садржан је у члану 99. став 1. тачка 4. Устава Републике Србије, по којем Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ МЕЂУНАРОДНОГ УГОВОРА

Споразум о ваздушном саобраћају између Владе Републике Србије и Владе Краљевине Саудијске Арабије, потписали су, 3. јула 2025 године, Александра Софронијевић, министарска грађевинарства, саобраћаја и инфраструктуре у Влади Републике Србије и Али Бин Мохамед Рајаб, извршни потпредседник за ваздушни саобраћај и међународну сарадњу у Генералнoj цивилној ваздухопловној власти Краљевине Саудијске Арабије.

Споразумом о ваздушном саобраћају између Владе Републике Србије и Владе Краљевине Саудијске Арабије успоставиће се дугорочни правни основ за даље унапређење односа између две државе у области ваздушног саобраћаја, с обзиром на чињеницу да је у питању модеран споразум, усклађен са савременим тенденцијама у међународном цивилном ваздухопловству којим се у целини уређују односи у области ваздушног саобраћаја између Републике Србије и Краљевине Саудијске Арабије и промовишу и испуњавају високи међународни ваздухопловни стандарди.

Такође, овај споразум отвара шире могућности и представља чврст темељ дугорочне успешне сарадње, како за авио-превозиоце и друге ваздухоповне субјекте држава страна уговорница, тако и за друге субјекте у укупним привредним кретањима између Републике Србије и Краљевине Саудијске Арабије.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. овог закона се потврђује Споразум о ваздушном саобраћају између Владе Републике Србије и Владе Краљевине Саудијске Арабије, који је потписан 3. јула 2025. године, у Београду, у оригиналу на српском, арапском и енглеском језику.

Чланом 2. овог закона се утврђује текст Споразума о ваздушном саобраћају између Владе Републике Србије и Владе Краљевине Саудијске Арабије, у оригиналу на српском језику.

Чланом 3. овог закона утврђује се дан ступања на снагу овог закона и то тако да закон ступа на снагу осмог дана од дана објављивања у „Службеном гласнику Републике Србије-Међународни уговори”.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

Извршавањем Споразума о ваздушном саобраћају између Владе Републике Србије и Владе Краљевине Саудијске Арабије се не стварају финансијске обавезе за Републику Србију.

За спровођење овог закона није потребно издвајање средстава из буџета Републике Србије.